《饯任况之》
宋代·苏过

我如支离人，自负百钧趋。羊肠路九折，伛偻才半途。

道逢任夫子，忽焉巾柴车。问君当何之，驾言返旧庐。

息肩子有日，我愧今不如。嗟哉妻孥累，口腹亦见驱。

一堕世网中，局促辕下驹。秋风送鸿鹄，万里翔天衢。

蓬瀛岂难到，定笑山泽癯。那知羁旅怀，扁舟梦江湖。

行当投劾去，暮景收桑榆。愿回结驷驾，时过原生居。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。